Længst rækkevidde for pengene – 31 elbiler i Danmark

Hvis du drømmer om en elbil, der kan køre langt på en opladning uden at tømme din bankkonto, så er her listen, du skal kende. Vi har lavet en top 30 over elbiler på det danske marked, hvor vi har regnet os frem til, hvilke modeller og varianter, der giver længst rækkevidde for hver krone.

At vælge elbil handler ikke kun om design, mærkeloyalitet og gadgets – for mange handler det om at få mest muligt rækkevidde for pengene. Hvor langt kan bilen egentlig køre på en opladning, og hvad koster det mig?

For at give et klart billede har vi lavet en top 30 over elbiler på det danske marked, hvor vi har regnet os frem til, hvor mange kilometer du får pr. krone. Vi har taget den officielle WLTP-rækkevidde og divideret med prisen. Resultatet er et “pris pr. kilometer”-tal, der viser, hvor langt din investering rækker – bogstaveligt talt.

Model 3 vinder på value-for-money

Øverst på listen finder vi Tesla Model 3 med baghjulstræk, der med en rækkevidde på 750 kilometer og en pris på lige under 315 .000 kroner leverer et pris pr. kilometer-tal på 453 kroner. Det gør den til det mest økonomiske valg, hvis du udelukkende ser på rækkevidde i forhold til pris.

Renault Scenic E-Tech (læs vores test), er nummer to , med en rækkevidde på 625 kilometer og en pris lige under 300.000 kroner. Det giver en pris pr. kilometer på 479,98 kroner.

Det er bemærkelsesværdigt, fordi Scenic samtidig er en rummelig familiebil – altså får man både plads, lang rækkevidde og en attraktiv pris. Det er en kombination, mange andre producenter har svært ved at matche.

På tredjepladsen finder vi Kia EV3, en ny model, der allerede har markeret sig stærkt i elbilverdenen. Med 604 kilometers rækkevidde til en pris på 289.999 kroner viser Kia, at de er klar til at tage kampen op i mellemklassen.

Populære modeller falder bagud

Når vi bevæger os længere ned på listen, begynder regnestykket at se mindre fordelagtigt ud. Pudsigt er det, at flere af de modeller, der sælger bedst herhjemme har en pris pr. kilometer, der ligger over gennemsnittet. Det gælder blandt andet Volkswagen ID.4, Tesla Model Y og Skoda Enyaq, mens den mest populære i år, Skoda Elroq, kun lige sniger sig over gennemsnittet.

Allerede her bliver det tydeligt: Premium-brandet koster – også når man regner på, hvor langt du kan køre for pengene.

En lille overraskelse er Mercedes-Benz CLA 250+, der ganske vist koster 427.000 kroner, men har hele 792 kilometers rækkevidde og dermed en pris pr. kilometer, der ligger et godt stykke under gennemsnittet (540 kroner).

I den tunge ende finder vi den yderst populære Audi Q4 e-tron 45, som ender på en pris pr. kilometer på hele 748 kroner. Den har en rækkevidde på solide 535 kilometer, men prisen på 399.990 kroner placerer den solidt i bunden af denne liste. Havde vi taget MG Cyberster med, havde prisen pr. kilometer været mere end 1.000 kroner, men listen skulle jo stoppe et sted.

Kilometer er ikke alt

Denne sammenligning handler kun om ét parameter: Længst rækkevidde pr. krone. Men biler er meget mere end tal i et regneark. Du bør også overveje:

Hvor hurtigt kan bilen lade?

Hvordan er komforten og pladsen?

Hvor meget standardudstyr følger med?

Hvor stærk er garantien?

Det er her, at modeller fra Audi, Volkswagen, Skoda eller Toyota kan give værdi, selvom regnestykket ikke ser lige så skarpt ud.

Eksempelvis er den variant Hyundai Inster, der ligger på femtepladsen en bil med kun fire siddepladser. Den er altså ikke nødvendigvis det rigtige valg for dig, på trods af prisen.

Vil du have mest rækkevidde for færrest penge, så er Renault Scenic, Kia EV3 og Tesla Model 3 de klare vindere lige nu. Men husk, at den rigtige elbil for dig ikke nødvendigvis er den, der topper listen – men den, der passer til dit behov, dit kørselsmønster og dit budget.

Længst rækkevidde for pengene – 31 elbiler i Danmark